CELEX: 31986D0365
Language: el
Date: 1986-07-24 00:00:00
Title: 86/365/ΕΟΚ: Απόφαση του Συμβουλίου της 24ης Ιουλίου 1986 για την έγκριση του προγράμματος συνεργασίας μεταξύ των πανεπιστημίων και των επιχειρήσεων όσον αφορά την κατάρτιση στον τομέα της τεχνολογίας (COMETT)

Avis juridique important

|

31986D0365

86/365/ΕΟΚ: Απόφαση του Συμβουλίου της 24ης Ιουλίου 1986 για την έγκριση του προγράμματος συνεργασίας μεταξύ των πανεπιστημίων και των επιχειρήσεων όσον αφορά την κατάρτιση στον τομέα της τεχνολογίας (COMETT)  

Επίσημη Εφημερίδα αριθ. L 222 της 08/08/1986 σ. 0017

***** ΑΠΟΦΑΣΗ ΤΟΥ ΣΥΜΒΟΥΛΙΟΥ  της 24ης Ιουλίου 1986  για την έγκριση του προγράμματος συνεργασίας μεταξύ των πανεπιστημίων και των επιχειρήσεων όσον αφορά την κατάρτιση στον τομέα της τεχνολογίας (COMETT)  (86/365/ΕΟΚ)  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 128 και 235,  την απόφαση 63/266/ΕΟΚ του Συμβουλίου της 2ας Απριλίου 1963 περί θεσπίσεως των γενικών αρχών για την εφαρμογή κοινής πολιτικής επαγγελματικής κατάρτισης (1), και ιδίως τη δεύτερη, έκτη, έβδομη, ένατη και δέκατη αρχή,  την πρόταση της Επιτροπής (2),  τη γνώμη του Ευρωπαϊκού Κοινοβουλίου (3),  τη γνώμη της Οικονομικής και Κοινωνικής Επιτροπής (4),  Εκτιμώντας:  ότι οι βασικοί στόχοι της κοινής πολιτικής στον τομέα της επαγγελματικής κατάρτισης που καθορίζονται στη δεύτερη αρχή της απόφασης 63/266/ΕΟΚ αφορούν ιδιαίτερα τη διεύρυνση της επαγγελματικής κατάρτισης στα πλαίσια της προσπάθειας προσαρμογής της γενικής εκπαίδευσης στις απαιτήσεις που έχει δημιουργήσει η τεχνολογική πρόοδος και τη σύνδεση των διαφόρων μορφών επαγγελματικής κατάρτισης με τους τομείς της οικονομίας·  ότι δεν είναι βέβαιο ότι η συνθήκη προέβλεψε όλες τις εξουσίες δράσης που είναι απαραίτητες για την έκδοση της παρούσας απόφασης, η οποία είναι απαραίτητη για την υλοποίηση, στο πλαίσιο της λειτουργίας της κοινής αγοράς, των στόχων της Κοινότητας και ιδίως την αρμονική ανάπτυξη των οικονομικών δραστηριοτήτων στο σύνολο του εδάφους της· ότι φαίνεται νόμιμο, για λόγους ασφαλείας δικαίου, να γίνει προσφυγή και στο άρθρο 235 της συνθήκης·  ότι το Συμβούλιο αποφάσισε μια κοινοτική δράση στον τομέα αυτό στο ψήφισμά του της 2ας Ιουνίου 1983 για την επαγγελματική κατάρτιση και τις νέες τεχνολογίες πληροφοριών (5) και στο ψήφισμα του Συμβουλίου των Υπουργών Παιδείας της 19ης Σεπτεμβρίου 1983, συνελθόντων στα πλαίσια του Συμβουλίου, για την εισαγωγή των νέων τεχνολογιών πληροφοριών στα εκπαιδευτικά συστήματα (6)·  ότι το Συμβούλιο, διατυπώνοντας τα συμπεράσματά του της 7ης Ιουνίου 1984 σχετικά με τις τεχνολογικές και κοινωνικές μεταβολές (7) ζήτησε από την Επιτροπή ν' αναπτύξει και, όπου απαιτείται, να αναλάβει για πρώτη φορά δράση με στόχο την ενίσχυση της συνεργασίας μεταξύ της βιομηχανίας και των ιδρυμάτων που παρέχουν κατάρτιση ιδίως υψηλού επιπέδου, ώστε να βελτιωθεί η οργάνωση της αρχικής κατάρτισης και η μετάδοση νέων γνώσεων στα πρόσωπα που ασχολούνται σε τομείς που επηρεάζονται άμεσα από την τεχνολογική αλλαγή·  ότι το Συμβούλιο έχει ήδη λάβει μέτρα που αποσκοπούν στην ενίσχυση της τεχνολογικής συνεργασίας σε κοινοτικό επίπεδο, ιδίως με τις αποφάσεις του 85/141/ΕΟΚ (8), 85/195/ΕΟΚ (9), 85/196/ΕΟΚ (10) και 85/197/ΕΟΚ) (11), όσον αφορά τα προγράμματα ESPRIT, βιοτεχνολογία, BRITE και το σχέδιο για την τόνωση της αποτελεσματικότητας του επιστημονικού δυναμικού της Ευρωπαϊκής Οικονομικής Κοινότητας·  ότι το Ευρωπαϊκό Συμβούλιο που συνήλθε τον Μάρτιο του 1985 υπενθύμισε τη σημασία της ενίσχυσης της τεχνολογικής υποδομής και της ανταγωνιστικότητας της βιομηχανίας και, στα πλαίσια αυτά, υπογράμμισε την ανάγκη της καλύτερης αξιοποίησης του ανθρώπινου δυναμικού, ιδίως μέσω της προώθησης της συνεργασίας μεταξύ της ανώτατης εκπαίδευσης και της βιομηχανίας·  ότι το Συμβούλιο και οι Υπουργοί Παιδείας, συνελθόντες στο πλαίσιο του Συμβουλίου της 3ης Ιουνίου 1985, υπέδειξαν τις κατευθυντήριες γραμμές σχετικά με τους βασικούς στόχους της κοινής δράσης στον τομέα αυτό·  ότι στις 24 Μαΐου 1983 το Ευρωπαϊκό Κοινοβούλιο ενέκρινε ψήφισμα σχετικά με την ανταγωνιστικότητα της κοινοτικής βιομηχανίας (1), στο οποίο ζητείται να καταβληθούν μεγαλύτερες προσπάθειες στον τομέα της επαγγελματικής κατάρτισης και της κατάρτισης διοικητικών στελεχών επιχειρήσεων· ότι το ψήφισμα αυτό συμπληρώνει το ψήφισμα για την επαγγελματική κατάρτιση και τις νέες τεχνολογίες πληροφοριών (2) και διάφορα άλλα ψηφίσματα, που αφορούν, ιδίως, την ανώτατη εκπαίδευση και την ανάπτυξη της συνεργασίαςς μεταξύ των ανώτατων εκπαιδευτικών ιδρυμάτων στην Ευρωπαϊκή Κοινότητα (3), το πρόγραμμα κοινοτικής έρευνας και ανάπτυξης στον τομέα των τεχνολογιών πληροφοριών (4) και το σχέδιο τόνωσης της ευρωπαϊκής συνεργασίας και των επιστημονικών και τεχνολογικών ανταλλαγών (5)·  ότι το Συμβούλιο εξέδωσε στις 3 Ιουνίου 1985 ψήφισμα για την ισότητα των ευκαιριών στα κορίτσια και στα αγόρια στον τομέα της εκπαίδευσης και της κατάρτισης (6)· ότι στη βάση αυτή, η ανάπτυξη στο κοινοτικό επίπεδο μιας στρατηγικής ανθρώπινου δυναμικού θα πρέπει να βασισθεί στους εκπροσώπους και των δύο φύλων·  ότι η αξιοποίηση των τεχνολογικών εξελίξεων στη βιομηχανία εξαρτάται από την προσαρμοστικότητα, τις ειδικές γνώσεις κατά το πνεύμα πρωτοβουλίας του εργατικού δυναμικού και ότι, στα πλαίσια αυτά, η ανάπτυξη στο κοινοτικό επίπεδο κατάλληλων πολιτικών πρωτοβουλιών ως συμπλήρωμα μιας σφαιρικής κοινοτικής στρατηγικής στον τομέα της βιομηχανικής πολιτικής και των πολιτικών έρευνας και ανάπτυξης και καινοτομίας αποτελεί επείγουσα ανάγκη·  ότι η συνεργασία μεταξύ των πανεπιστημίων και της επιχείρησης στον τομέα της κατάρτισης πρέπει να αναπτυχθεί στο εσωτερικό των κρατών μελών και ιδιαίτερα σε τοπικό και περιφερειακό επίπεδο και να τύχει της βοήθειας κοινοτικών μέτρων· ότι μέσα στο πλαίσιο αυτό, πρέπει να συνδεθούν, στο μέτρο του δυνατού, οι υπάρχοντες οργανισμοί των κρατών μελών·  μετά από ευρεία διαβούλευση επί του θέματος που οργάνωσε η Επιτροπή και έχοντας ιδίως υπόψη τη γνώμη της Συμβουλευτικής Επιτροπής Επαγγελματικής Κατάρτισης,  ΑΠΟΦΑΣΙΖΕΙ:  Άρθρο 1  Εγκρίνεται για περίοδο τεσσάρων ετών, από 1ης Ιανουαρίου 1986, πρόγραμμα για την ενίσχυση και την τόνωση της συνεργασίας στο εσωτερικό της Κοινότητας, μεταξύ πανεπιστημίων και επιχειρήσεων όσον αφορά την κατάρτιση στον τομέα της τεχνολογίας, συμπεριλαμβανομένης και της συνεχούς κατάρτισης, το οποίο στο εξής καλείται «πρόγραμμα COMETT».  Το πρόγραμμα COMETT περιλαμβάνει δύο φάσεις: μία φάση προπαρασκευής (1986) και μία φάση λειτουργίας (1987 - 1989).  Οι λεπτομέρειες εφαρμογής του προγράμματος COMETT εκτίθενται στο παράρτημα.  Άρθρο 2  Στο πρόγραμμα COMETT:  - ο όρος «πανεπιστήμιο» καλύπτει εν γένει όλα τα ιδρύματα τριτοβάθμιας εκπαίδευσης και κατάρτισης τα οποία χορηγούν, ενδεχομένως στα πλαίσια προχωρημένης κατάρτισης, διπλώματα ή τίτλους σπουδών πανεπιστημιακού επιπέδου, ανεξάρτητα από την ονομασία τους στα κράτη μέλη,  - ο όρος «επιχείρηση» καλύπτει όλες τις οικονομικές δραστηριότητες, τόσο τις μεγάλες όσο και τις μικρομεσαίες επιχειρήσεις, ανεξάρτητα από το νομικό τους καθεστώς και τους τρόπους με τους οποίους εφαρμόζουν τις νέες τεχνολογίες.  Άρθρο 3  Οι στόχοι του προγράμματος COMETT είναι οι ακόλουθοι:  α) να δοθεί ευρωπαϊκή διάσταση στη συνεργασία μεταξύ πανεπιστημίων και επιχειρήσεων στον τομέα της κατάρτισης που αφορά την καινοτομία, την ανάπτυξη και την εφαρμογή νέων τεχνολογιών·  β) να προωθηθεί η από κοινού ανάπτυξη προγραμμάτων κατάρτισης και ανταλλαγή εμπειριών καθώς και η άριστη χρησιμοποίηση των δυνατοτήτων κατάρτισης σε κοινοτικό επίπεδο·  γ) να βελτιωθεί η προσφορά κατάρτισης σε τοπικό, περιφερειακό και εθνικό επίπεδο με τη βοήθεια των ενδιαφερομένων φορέων συμβάλλοντας με τον τρόπο αυτό στην ισόρροπη οικονομική ανάπτυξη της Κοινότητας·  δ) να βελτιωθεί το επίπεδο κατάρτισης για να αντιμετωπιστούν οι τεχνολογικές και κοινωνικές αλλαγές, εντοπίζοντας προοδευτικά τις προτεραιότητες που συνεπάγονται οι αλλαγές αυτές για το υπάρχον σύστημα κατάρτισης και οι οποίες απαιτούν την ανάληψη συμπληρωματικής δράσης τόσο στα κράτη μέλη όσο και σε κοινοτικό επίπεδο, προωθώντας ταυτόχρονα την ισότητα ευκαιριών ανδρών και γυναικών.  Άρθρο 4  Το ποσό που κρίνεται αναγκαίο για την εκτέλεση του προγράμματος COMETT είναι 45 εκατομμύρια ECU· Το ποσό αυτό προορίζεται για τη χρηματοδότηση των διαφόρων ενισχύσεων και των συμπληρωματικών μέτρων που αναφέρονται στο παράρτημα.  Άρθρο 5  1. Η Επιτροπή των Ευρωπαϊκών Κοινοτήτων εφαρμόζει το πρόγραμμα COMETT σύμφωνα με τις διατάξεις του παραρτήματος.  2. Κατά την εκτέλεση των καθηκόντων της, η Επιτροπή των Ευρωπαϊκών Κοινοτήτων επικουρείται από μια επιτροπή. Η επιτροπή αυτή, η οποία αποτελείται από δύο αντιπροσώπους κάθε κράτους μέλους, συγκροτείται από την Επιτροπή των Ευρωπαϊκών Κοινοτήτων, βάσει των διορισμών στους οποίους προβαίνουν τα κράτη μέλη.  Τα μέλη της επιτροπής μπορούν να επικουρούνται από εμπειρογνώμονες ή συμβούλους.  Πρόεδρος της επιτροπής είναι ένας αντιπρόσωπος της Επιτροπής των Ευρωπαϊκών Κοινοτήτων.  Οι εργασίες της επιτροπής είναι εμπιστευτικές. Η επιτροπή θεσπίζει τον εσωτερικό της κανονισμό. Τη γραμματεία της επιτροπής εξασφαλίζει η Επιτροπή των Ευρωπαϊκών Κοινοτήτων.  3. Η Επιτροπή των Ευρωπαϊκών Κοινοτήτων μπορεί να προβαίνει σε διαβουλεύσεις με την επιτροπή για οποιοδήποτε θέμα αφορά την εφαρμογή του προγράμματος COMETT.  Η Επιτροπή των Ευρωπαϊκών Κοινοτήτων ενημερώνει τακτικά την επιτροπή για τα προγραμματιζόμενα μέτρα τα οποία δεν φθάνουν το κατώτατο όριο που αναφέρεται στην παράγραφο 4 στοιχείο β).  4. Η επιτροπή γνωμοδοτεί για τα εξής σημεία:  α) τις γενικές κατευθύνσεις που διέπουν το πρόγραμμα COMETT, τις γενικές κατευθύνσεις σχετικά με την οικονομική συνδρομή εκ μέρους της Κοινότητας (ποσό, διάρκεια και δικαιούχοι της ενίσχυσης), τα θέματα γενικής ισορροπίας του προγράμματος, συμπεριλαμβανομένης της κατανομής μεταξύ των διαφόρων τύπων δράσεων·  β) τα κριτήρια επιλογής των διαφόρων τύπων σχεδίων που προβλέπονται στο παράρτημα, τα μέτρα που απαιτούν κοινοτική συνεισφορά ύψους άνω των 100 000 ECU.  Αν η επιτροπή δεν συμφωνήσει με κάποια από τις πλευρές της οριστικής μορφής του προγράμματος, η Επιτροπή των Ευρωπαϊκών Κοινοτήτων τροποποιεί το αρχικό της σχέδιο λαμβάνοντας υπόψη τη γνώμη της επιτροπής. Δύο μήνες μετά τη δεύτερη υποβολή, η Επιτροπή των Ευρωπαϊκών Κοινοτήτων αποφασίζει αμετάκλητα, εκτός από την περίπτωση - προκειμένου για τα θέματα του στοιχείου α) - που η ειδική πλειοψηφία των αντιπροσώπων των κρατών μελών ζητήσει να παραπεμφθεί το θέμα στο Συμβούλιο. Στην περίπτωση αυτή, το Συμβούλιο μπορεί να λάβει διαφορετική θέση μέσα σε δίμηνη προθεσμία. Αν το Συμβούλιο δεν λάβει απόφαση, αποφασίζει αμετάκλητα η Επιτροπή των Ευρωπαϊκών Κοινοτήτων.  5. Η Επιτροπή των Ευρωπαϊκών Κοινοτήτων θα υποβάλει ετήσια έκθεση για την υλοποίηση του προγράμματος COMETT στο Συμβούλιο, στο Κοινοβούλιο και στη Συμβουλευτική Επιτροπή Επαγγελματικής Κατάρτισης που δημιουργήθηκε με την απόφαση 63/266/ΕΟΚ καθώς και στην Επιτροπή Παιδείας που δημιουργήθηκε με το ψήφισμα του Συμβουλίου και των Υπουργών Παιδείας, συνελθόντων στα πλαίσια του Συμβουλίου στις 9 Φεβρουαρίου 1976 (1).  6. Η Επιτροπή των Ευρωπαϊκών Κοινοτήτων μεριμνά ώστε το πρόγραμμα COMETT να εναρμονίζεται με τις άλλες κοινοτικές δράσεις έρευνας και ανάπτυξης που έχουν ήδη προγραμματισθεί.  Άρθρο 6  Πριν από τις 31 Οκτωβρίου 1988, η Επιτροπή θα υποβάλει στο Κοινοβούλιο, το Συμβούλιο και την Οικονομική και Κοινωνική Επιτροπή έκθεση με θέμα την πείρα που αποκτήθηκε κατά την εκτέλεση του προγράμματος COMETT. Η έκθεση θα συνοδεύεται, ενδεχομένως, από πρόταση σχετική με τη μεθόδευση της συνέχισης του προγράμματος.  Το Συμβούλιο θα αποφανθεί ως προς την πρόταση αυτή πριν από τις 31 Οκτωβρίου 1989, αφού προηγουμένως ζητήσει τη γνώμη του Κοινοβουλίου και της Οικονομικής και Κοινωνικής Επιτροπής.  Έχοντας υπόψη την παραπάνω έκθεση, το Συμβούλιο θα επανεξετάσει το ποσό το αναφερόμενο στο άρθρο 4 πριν από τις 31 Δεκεμβρίου 1988.  Βρυξέλλες, 24 Ιουλίου 1986.  Για το Συμβούλιο  Ο Πρόεδρος  A. CLARK  (1) ΕΕ αριθ. 63 της 20. 4. 1963, σ. 1338/63.  (2) ΕΕ αριθ. C 234 της 13. 9. 1985, σ. 3.  (3) ΕΕ αριθ. C 345 της 31. 12. 1985, σ. 414.  (4) ΕΕ αριθ. C 344 της 31. 12. 1985, σ. 4.  (5) ΕΕ αριθ. C 166 της 25. 6. 1983, σ. 1.  (6) ΕΕ αριθ. C 256 της 24. 9. 1983, σ. 1.  (7) ΕΕ αριθ. C 184 της 11. 7. 1984, σ. 1.  (8) ΕΕ αριθ. L 55 της 23. 2. 1985, σ. 1.  (9) ΕΕ αριθ. L 83 της 25. 3. 1985, σ. 1.  (10) ΕΕ αριθ. L 83 της 25. 3. 1985, σ. 8.  (11) ΕΕ αριθ. L 83 της 25. 3. 1985, σ. 13.  (1) ΕΕ αριθ. C 135 της 24. 5. 1983, σ. 27.  (2) ΕΕ αριθ. C 161 της 20. 6. 1983, σ. 32.  (3) ΕΕ αριθ. C 104 της 16. 4. 1984, σ. 48.  (4) ΕΕ αριθ. C 13 της 17. 1. 1983, σ. 216.  (5) ΕΕ αριθ. C 315 της 26. 11. 1984, σ. 116.  (6) ΕΕ αριθ. C 166 της 5. 7. 1985, σ. 1.  (1) ΕΕ αριθ. C 38 της 19. 2. 1976, σ. 1.  ΠΑΡΑΡΤΗΜΑ  1. Το πρόγραμμα COMETT αποτελείται από μια σειρά διακρατικών δράσεων που αποσκοπούν στην ενίσχυση και ενθάρρυνση της συνεργασίας, σε ευρωπαϊκά πλαίσια, μεταξύ πανεπιστημίων και επιχειρήσεων στον τομέα της αρχικής και συνεχούς κατάρτισης, σε απάντηση των τεχνολογικών αλλαγών και των κοινωνικών μεταλλαγών.  Τα μέτρα αυτά αφορούν τα καταρτιζόμενα πρόσωπα, συμπεριλαμβανομένων των νέων πτυχιούχων, καθώς και τα πρόσωπα που ασκούν ήδη επαγγελματική δραστηριότητα, συμπεριλαμβανομένων των ενδιαφερομένων κοινωνικών εταίρων και των εκπαιδευτών.  2. Στα πλαίσια του προγράμματος COMETT, τα σχέδια που θα τύχουν της κοινοτικής βοήθειας θα επιλεγούν ιδίως με βάση τον ενδεικτικό και υποδειγματικό χαρακτήρα τους, τη συμβολή τους στην ενδυνάμωση της ευρωπαϊκής συνείδησης, καθώς και τη συνεισφορά τους για στενότερη συνεργασία μεταξύ πανεπιστημίων και επιχειρήσεων στον τομέα της κατάρτισης.  Η επιλογή θα γίνει ανεξάρτητα από τη συμμετοχή των ενδιαφερομένων επιχειρήσεων στις κοινοτικές δράσεις έρευνας και ανάπτυξης και θα ληφθούν ιδιαίτερα υπόψη οι ανάγκες για κατάρτιση των μικρομεσαίων επιχειρήσεων.  3. Κατά το πρόγραμμα COMETT θα τεθούν σε εφαρμογή τα ακόλουθα μέτρα.  Α. Ευρωπαϊκό δίκτυο  α) Δημιουργία και ανάπτυξη ενός ευρωπαϊκού δικτύου συμπράξεων συνεργασίας πανεπιστημίων-επιχειρήσεων για την κατάρτιση (AUEF) με στόχο τη διακρατική συνεργασία, ιδίως στους παρακάτω τομείς: διοργάνωση κύκλων πρακτικής άσκησης σε επιχειρήσεις, ανταλλαγές προσωπικού, καταρτιζόμενων προσώπων και εκπαιδευτών άλλων κρατών μελών· ανάπυξης κοινών σχεδίων διακρατικής συνεργασίας στον τομέα της κατάρτισης· τεχνική βοήθεια, παρακολούθηση και αξιολόγηση σε κοινοτική κλίμακα.  Βασικό κριτήριο για την επιλογή των AUEF που θα συμμετάσχουν στο ευρωπαϊκό δίκτυο θα είναι η ικανότητά τους να ανταποκριθούν στις ειδικές ανάγκες για κατάρτιση σε τοπικό, περιφερειακό και εθνικό επίπεδο, σε συνεργασία με τους κρατικούς φορείς και οργανισμούς και να αναπτύξουν, για το σκοπό αυτό, δραστηριότητες όπως ανταλλαγές προσωπικού, καταρτιζόμενων προσώπων και εκπαιδευτών, διοργάνωση κύκλων πρακτικής άσκησης σε επιχειρήσεις, από κοινού επεξεργασία και παραγωγή υλικού κατάρτισης, προγράμματα ανακύκλωσης και ενημέρωσης για το ειδικευμένο προσωπικό των επιχειρήσεων, ιδιαίτερα των μικρομεσαίων, καθώς και για τους εκπαιδευτές·  β) η Επιτροπή θα παράσχει τεχνική συνδρομή για τη δημιουργία και τη διαχείριση του δικτύου, στηριζόμενη όσο το δυνατόν στους οργανισμούς που υπάρχουν στα κράτη μέλη·  γ) η Κοινότητα θα χορηγήσει οικονομικές ενισχύσεις για τις δραστηριότητες ευρωπαϊκής διάστασης των επιλεγμένων AUEF. Αυτή η κατ' αποκοπή συνεισφορά δεν θα υπερβεί το 50 % των επιλέξιμων δαπανών με ανώτατο όριο 50 000 ECU ανά έτος και ανά AUEF·  δ) οι δραστηριότητες που θα αναληφθούν στα πλαίσια του συνόλου του παρόντος σημείου Α δεν θα υπερβούν το 17 % της συνολικής χρηματοδότησης που θα διατεθεί για το πρόγραμμα με την επιφύλαξη - για το παρόν σημείο Α καθώς και για τα σημεία Β έως Ε - ενδεχομένων τροποποιήσεων που θα προκύψουν από την εκτέλεση του προγράμματος.  Β. Διακρατικές ανταλλαγές  α) Ειδικές ενισχύσεις (1) για την ενθάρρυνση, προς όφελος των κρατών μελών, της διακρατικής ανταλλαγής καταρτιζόμενων προσώπων, συμπεριλαμβανομένων και των νέων πτυχιούχων, καθώς και πανεπιστημιακού προσωπικού και προσωπικού επιχειρήσεων, μέσω:  i) υποτροφιών προς τα καταρτιζόμενα πρόσωπα, συμπεριλαμβανομένων και των νέων πτυχιούχων, που διανύουν μια περίοδο κατάρτισης σε επιχειρήσεις εγκαταστημένες σε άλλο κράτος μέλος,  ii) υποτροφιών για το πανεπιστημιακό προσωπικό που έχει τεθεί στη διάθεση επιχειρήσεων άλλου κράτους μέλους,  iii) υποτροφιών για το προσωπικό των επιχειρήσεων και του επιχειρηματικού κόσμου που έχει τεθεί στη διάθεση του πανεπιστημίου σε άλλο κράτος μέλος·  β) η οικονομική συνεισφορά της Κοινότητας θα περιοριστεί στα έξοδα που συνδέονται άμεσα με τα εδάφια i), ii) και iii) παραπάνω: άμεσα και έμμεσα έξοδα κινητικότητας των δικαιούχων υποτροφιών, έξοδα προετοιμασίας, ελέγχου και οργάνωσης των πραγματοποιούμενων δράσεων, καθώς και, ενδεχομένως, έξοδα για τη γλωσσική επιμόρφωση των δικαιούχων. Αυτή η κατ' αποκοπή συνεισφορά δεν θα υπερβεί κατά κανόνα ένα ανώτατο όριο 4 000 ECU ανά δικαιούχο για το εδάφιο i) και 12 000 ECU για τα εδάφια ii) και iii)·  γ) η συνολική ενίσχυση που θα διατεθεί για το παρόν σημείο Β δεν θα υπερβεί το 50 % της συνολικής χρηματοδότησης του προγράμματος COMETT.  Γ. Κοινά προγράμματα συνεχούς κατάρτισης  α) Ενισχύσεις για το σχεδιασμό, την ανάπτυξη και τον έλεγχο, σε ευρωπαϊκό επίπεδο, κοινών προγραμμάτων συνεχούς κατάρτισης από διάφορες επιχειρήσεις συνδυασμό με τα ενδιαφερόμενα πανεπιστήμια, στους σχετικούς με τις νέες τεχνολογίες τομείς.  Υποστήριξη μαθημάτων συνεχούς κατάρτισης για την ταχεία διάδοση, στα πανεπιστήμια και στις επιχειρήσεις, των αποτελεσμάτων της έρευνας και της ανάπτυξης στον τομέα των νέων τεχνολογιών·  β) η χρηματοδοτική συνεισφορά της Κοινότητας θα περιοριστεί στο 42 % του κόστους σχεδιασμού και παραγωγής κοινών προγραμμάτων συνεχούς κατάρτισης - με ανώτατο όριο 500 000 ECU ανά πρόγραμμα - καθώς και του κόστους λειτουργίας των μαθημάτων κατάρτισης.  Δ. Πολυμερείς πρωτοβουλίες για την ανάπτυξη συστημάτων κατάρτισης μέσω πολλαπλών μέσων επικοινωνίας  α) Υποστήριξη των πολυμερών πρωτοβουλιών που αφορούν τα συστήματα κατάρτισης δια πολλαπλών μέσων επικοινωνίας που χρησιμοποιούν τις νέες τεχνολογίες της πληροφόρησης και της επικοινωνίας, συμπεριλαμβανομένης ενδεχομένως της τηλεόρασης, με ιδιαίτερη έμφαση στην κατάρτιση των εκπαιδευτών και του προσωπικού των επιχειρήσεων·  β) η οικονομική συνεισφορά της Κοινότητας θα περιοριστεί στο 50 % του συνόλου των δαπανών που θα αναληφθούν για τις πρωτοβουλίες που υπάγονται στο παρόν σημείο Δ, με ανώτατο όριο 400 000 ECU ανά σχέδιο.  Η συνολική ενίσχυση που θα διατεθεί για τα σημεία Γ και Δ δεν θα υπερβεί το 30 % της συνολικής χρηματοδότησης του προγράμματος COMETT.  Ε. Συμπληρωματικά μέτρα της Επιτροπής  α) Τα μέτρα αυτά αποσκοπούν σε:  i) ανταλλαγή πληροφοριών και εμπειριών,  ii) ανάλυση και παρακολούθηση της εξέλιξης των τυπικών προσόντων έναντι των νέων τεχνολογιών,  iii) καλύτερη αμοιβαία κατανόηση των εμποδίων που παρεμποδίζουν την ανάπτυξη της συνεργασίας μεταξύ πανεπιστημίων και επιχειρήσεων στον τομέα της προχωρημένης κατάρτισης, προκειμένου να ενισχυθεί η συνεργασία αυτή·  β) οι δαπάνες που θα αναληφθούν για το παρόν σημείο Ε δεν θα υπερβούν το 3 % της συνολικής χρηματοδότησης του προγράμματος COMETT.  (1) Ο αριθμός των προσώπων που μπορούν να επωφεληθούν από αυτές τις ενισχύσεις υπολογίζεται σε 10 000 κατ' ανώτατο όριο για το εδάφιο i), σε 350 για το εδάφιο ii) και σε 350 για το εδάφιο iii).